CELEX: 62017CN0093
Language: da
Date: 2017-02-22 00:00:00
Title: Sag C-93/17: Sag anlagt den 22. februar 2017 — Europa-Kommissionen mod Den Hellenske Republik

24.4.2017   
            
            
               DA
            
            
               Den Europæiske Unions Tidende
            
            
               C 129/10
            
         Sag anlagt den 22. februar 2017 — Europa-Kommissionen mod Den Hellenske Republik
   (Sag C-93/17)
   (2017/C 129/12)
   Processprog: græsk
   
      Parter
   
   
      Sagsøger: Europa-Kommissionen (ved A. Bouchagiar og B. Stromsky)
   
      Sagsøgt: Den Hellenske Republik
   
      Sagsøgerens påstande
   
   
               —
            
            
               Det fastslås, at Den Hellenske Republik har tilsidesat sine forpligtelser i henhold til artikel 260, stk. 1, TEUF, idet den ikke har vedtaget foranstaltninger med henblik på gennemførelse af Domstolens dom af 28. juni 2012, C-485/10, Kommissionen mod Grækenland, EU:C:2012:395.
            
         
               —
            
            
               Den Hellenske Republik tilpligtes på kontoen for »EU’s egne indtægter« at betale Kommissionen en dagsbøde på 34 974 EUR pr. dags forsinkelse af gennemførelsen af Domstolens dom af 28. juni 2012, C-485/10, for perioden fra den dag, hvor dommen i nærværende sag afsiges, til den dag, hvor dommen af 28. juni 2012 gennemføres.
            
         
               —
            
            
               Den Hellenske Republik tilpligtes på kontoen for »EU’s egne indtægter« at betale Kommissionen et engangsbeløb, hvis størrelse fremgår af en multiplikation af et dagligt beløb på 3 828 EUR med det antal dage, der er gået fra datoen for afsigelsen af dommen af 28. juni 2012 til datoen, hvor overtrædelsen bringes til ophør, eller, såfremt dette ikke sker, til den dag, hvor der afsiges dom i nærværende sag.
            
         
               —
            
            
               Den Hellenske Republik tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Den 2. juli 2008 vedtog Kommissionen beslutning 2009/610/EF om Grækenlands foranstaltninger C16/04 (ex NN 29/04, CP 71/02 og CP 133/05) til fordel for Hellenic Shipyards. Ved denne beslutning fandt Kommissionen, at en statsstøtte, som var blevet ydet til fordel for Hellenic Shipyards, var uforenelig med det indre marked og skulle tilbagebetales med tillæg af renter indtil tidspunktet for den fulde tilbagesøgning af statsstøtten.
   Den 8. oktober 2010 anlagde Kommissionen sag for Domstolen med påstand om overtrædelse af artikel 108, stk. 2, TEUF (sag C-485/10). Den 28. juni 2012 fastslog Domstolen, at Den Hellenske Republik havde tilsidesat sine forpligtelser i henhold til artikel 2, 3, 5, 6, 8, 9 og 11-19 i den omhandlede beslutning, idet den ikke inden for den fastsatte frist havde vedtaget alle nødvendige foranstaltninger til gennemførelse af Kommissionens beslutning og ikke inden for den fastsatte frist havde givet Kommissionen de oplysninger, der er anført i beslutningens artikel 19.
   Den Hellenske Republik har tilsidesat sine forpligtelser i henhold til artikel 260, stk. 1, i traktaten om Den Europæiske Unions funktionsmåde, idet den ikke har vedtaget foranstaltninger til gennemførelse af Domstolens dom af 28. juni 2012.